《感寓 其十九》
宋代·刘弇

快牛为犊时，数能破人车。駃騠生七日，超母每有馀。

经奇本自天，岂直循斯须。里社有病樗，黔南有駮驴。

一生便凡散，嗤彼众所俱。下愚与上智，此理信不诬。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。